Tanzila Norboyeva boshchiligidagi O‘zbekiston delegatsiyasi BMTning Nyu-Yorkdagi sessiyasida ishtirok etmoqda

Bosh vazir o‘rinbosari, Xotin-qizlar qo‘mitasi raisi Tanzila Norboyeva boshchiligidagi O‘zbekiston delegatsiyasi BMTning xotin-qizlar ahvoli bo‘yicha komissiyasining 62-sessiyasida ishtirok etmoqda. Bu haqda UNDP Uzbekistan o‘zining Facebook’dagi sahifasida ma’lum qildi, deb xabar beradi “Xalq so‘zi”.

BMTning Nyu-Yorkdagi shtab-kvartirasida 12-mart kuni boshlangan sessiya 23-martga qadar davom etadi. Unda ishtirok etish uchun BMT tizimining vakillari, a’zo davlatlar va dunyoning barcha mamlakatlari fuqarolik jamiyati vakillari tashrif buyurdi.
Komissiya iqtisodiy va ijtimoiy Kengashning funksional organidir. U xotin-qizlar huquqlarini himoya qilish va rag‘batlantirish bo‘yicha xalqaro standartlarni ishlab chiqish hamda ularning amalga oshirilishi bilan shug‘ullanadi. Uning tarkibidan 45 davlat — BMTga a’zo mamlakatlar o‘rin olgan.
Mazkur komissiya BMT tashkil topganidan so‘ng tuzilgan. 1975-yilda Meksikada birinchi Xalqaro xotin-qizlar anjumani bo‘lib o‘tgan. 1979-yilning 18-dekabrida esa BMT Bosh Assambleyasida ayollarga nisbatan kamsitishlarning barcha shakllarini tugatish to‘g‘risidagi konventsiya qabul qilingan.